**СИМВОЛ ВЕРЕ – члан 1 (група 1)**

- Сети се и запиши што више имена која користимо уз или уместо речи Бог (и пишемо их све великим словом)

Бог је открио Мојсију тајну свог имена. Пронађи то у Старом завету: 2. Мојсијева, (глава) 3: (стих) 14

Наброј и запиши што више речи које осликавају природу Божију (какав је Бог).

- Објасни како је људима Бог отац. Ко је његов син, а чији си ти син или кћер? Добро размисли и одлучи се да ли нам је Бог отац преко преко Еве и Адама или преко Исуса Христа. Да ли је отац свим људима, и неверујућим, онима који не верују у Бога и не зову га Оцем? Може ли и жели ли Бог такве људе да присили да верују у њега? Зашто? Када и ти можеш постати Божији син, чедо Божије? Ко или шта ти у томе (да се можеш назвати сином Божијим) помаже? Ко је људе научио да се Богу обраћају са *Оче наш*... Јесу ли се пре тога људи тако обраћали Богу?

- Пронађи у делу Новог завета Посланицу (писмо) Галатима 4: 4-7 цитат који објашњава како смо ми људи синови Божији и његови наследници. Јесу ли роб и син у супротности. Шта ради роб, а шта син? У чему се огледа њихова слобода? Шта осећа роб, а шта син према оцу? О каквом наслеђу говори цитат? Чега је син наследник? Сети се шта се десило са Сином Божијим и шта се дешава или ће се десити и са људима. Шта је Бог преко свог Сина оставио људима у наслеђе?Шта по том цитату наслеђујемо од Оца?

- Како разумете реч Сведржитељ? Шта то Бог држи и чиме? Да ли је све што нас одржава у животу случајност и хаос или је по неком плану и закону? Објасни на неком примеру.

Пронађи у Новом завету у Јеванђељу по Матеју, 10: 29 цитат о врапцу, препиши га и објасни ту реченицу. Да ли врапчев лет или пад буквално зависи од Божије воље? На који то начин Бог брине, пази и памти све о врапцима? Да ли Бог буквално неким великим оком све гледа и меша се у наше животе великим прстом, или то чини на неки други начин? Који?

Видите ли неки план, смисао постојања једног врапца? Видите ли план свог и постојања свих људи? Ко је све то осмислио? Како зовемо тај план и вољу Божију?

- Наброј шта је Господ створио што је невидљиво, а шта је створио видљиво. Шта од тога двога подразумевамо под небом, а шта под земљом? Колико је Бог стварао земљу? Колико траје библијски дан? Наведи по данима шта је Бог створио и ког дана.

- Сети се и запиши што више речи и израза за добре небеске силе и за оне лоше. Ко су предводници једне и друге силе? Шта је циљ једнима, а шта другима? Како ти видиш једне и друге силе? Верујеш ли у њихово постојање? Наброј што више речи којима би дочарао природу добрих небеских сила.

Каквим је Христос назвао палог анђела у молтви *Оче наш*? Зашто? Како се од њега можемо спасити (избавити)?

- Погледај прву главу Постања у Старом завету (сам почетак) и прочитај како је Бог стварао видљиви свет. Шта је било довољно? Шта је његовим речима морало претходити?

**СИМВОЛ ВЕРЕ – члан 2 (група 2)**

- Зашто се у другом члану каже „у једног“ ИсХс? Има ли их више? Пронађи и прочитај у Новом завету у Јеванђељу по Матеју, 24, 5-24 шта једини Христос каже о „лажним христосима“: у кавим условима ће се појављивати и шта ће о њима причати? Шта су за тебе данас „лажни христоси“?

- Који догађај из Библије славимо као Богојављење (19. јануар)? Тада се Бог јавио и потврдио да је Исус Христос његов син. Сети се тог догађаја и опиши како се десио.

- Зашто се каже да ИсХс није створен, него једини рођен? Кога и шта је Бог створио, а кога родио? Зашто Ева и Адам немају пупак на иконама?

- Христос је, иако човек, исте суштине као Бог, а човек је само налик (по обличју) Богу. Покушај да својим речима изразиш по чему су разликују сви људи од Сина Божијег Христа и Бога.

- Када се тачно родио Христос? Како зовемо тај празник? Зашто се онда каже да се родио „пре свих векова“? Христос за себе каже да је почетак и крај. Да ли је на неки други начин Син Божији постојао и пре свог рођења од Дјеве Марије? Како? Шта се десило с њим након смрти на земљи и васкрсења? Шта ће бити на крају времена и света?

- Слажеш ли се да је кроз Бога све постало? Ко је створио видљиви свет? На који је начин и све што човек ствара ипак, заслуга Бога?

**СИМВОЛ ВЕРЕ – члан 3 (група 3)**

- Реч **плот** значи пропадљива творевина, материја или твар. Пропадљива је свака материја и тело, па и човек, јер све што је живо, мора да умре, све што је створено пропада временом. Пошто знаш шта значи реч плот, покушај да опишеш значење речи која је од ње настала – оваПЛОТити. Зашто се за Христа каже да је сишао с небеса и *оваплотио* се од Духа Светога и Марије Дјеве? Када се то оваплоћење десило (ког датума). На који начин? Како зовемо тај празник?

- Ако је Христос сишао с небеса кад је требала да га роди Дјева Марија, то значи да је постојао и пре тог рођења. Родио се као тело, а како је пре тога постојао?

-Зашто, с којим је циљем Бог оваплотио свог Сина,. На који начин нас он спашава? Пронађи у Новом завету Јеванђеље по Матеју, 20: 28 и прочитај како нас спашава. Препиши цитат.

- Од чега нас је Христос све спасао кад је умро? Где је сишао и шта је учинио дан после свог распећа, на Велику суботу? Шта је душама тих људи његов силазак значио? Зашто је то битно и за нас данас, шта нам је тим силаском потврђено?

- Можеш ли и ти нешто својим духом оваплотити, неку своју идеју? Наведи пример.

Шта ти помаже да спроведеш своје идеје? Ко ти је даровао ум, машту, стваралачки дар? Закључи, да ли је твој изум, дело, срећа, успех, идеја… искључиво твоја заслуга? Шта побожни људи чине да би се одужили дародавцу?

Чиниш ли и ти то? Када се радије обраћаш Богу: када си у невољи или када си срећан и задовољан?

**СИМВОЛ ВЕРЕ – члан 4 (група 4)**

О Христовим страдању и смрти прочитај у јеванђељима Новог завета:

Матеј, (глава) 26 и 27

Марко,(главе) 14, 15, 16

Лука, (главе) 22, 23, 24

Јован, (главе) 18, 19, 20, 21

Поглавља у овим различитим јеванђељима говоре о истим догађајима, али, пошто су писци различити, разликују се у ситницама и стилу. Можеш да се определиш и да прочиташ само једно јеванђељско сведочење о Христовом страдању. Битно је да након пажљивог читања можеш да одговориш на следећа питања.

- Шта све можеш да испричаш **о Понтију Пилату и суђењу Христу?** Ко је он, када је владао и где, шта је радио, кога представљао? За шта и ко је оптужио Исуса Христа? Куда је Пилат и код кога послао Христа да му пресуди? Како се звао човек код кога је Пилат послао Христа и како се понашао према Христу, шта је тражио од њега? Ко је у држави имао већу моћ одлучивања: Пилат или Ирод? Зашто је Пилат послао Христа код Ирода? Како је Пилат пресудио Христу? Шта је та осуда подразумевала? Да ли је Понтије Пилат сматрао Христа кривим? Зашто је Понтије Пилат, пошто су осудили Христа, опрао руке, мада су му биле чисте?

Шта данас значи кад се за неког каже да ''пере руке'' поводом неког догађаја у ком је учествовао?

Зашто се у 4. члану Символа вере уопште помиње Пилатово име? Да ли се тај догађај суђења стварно десио и Понтије стварно постојао? Сумњају ли неки у то?

- Шта све можеш да испричаш **о страдању** Исуса Христа? Како је то изгледало, како су га мучили, ко су све били његови крвници, куда је морао да пролази, како се понашала руља људи према њему? Да ли га је болело или није осећао бол зато што је Божији Син? Да ли је Христос знао шта га чека? Да ли се плашио због тога? Шта у Новом завету пише о томе? Ко је Вероника и какве везе има са нерукотвореном иконом Исуса Христа? Ко је Христу помогао да понесе крст? Шта је то Голгота, где се налазила, и шта се на њој дешавало?

- Шта данас значи ''носити свој крст''? Знаш ли неког ко добро носи свој крст, не ропћући и не хулећи на Бога и судбину? Наведи пример. Ко теби помаже да носиш свој крст?

Шта значи кад данас кажемо ''преживети голготу''. У којим ситуацијама си чуо тај израз?

- Шта значи израз **погребен**? Испричај све што знаш о јеврејским обичајима сахрањивања мртвих (где су сахрањивали мртве, у шта их умотавали, шта су радили трећи дан са телом, зашто). Да ли је био обичај да гробове- пећине чувају војници? Зашто су војници чували Христов гроб? Јесу ли га сачували? Опиши тај догађај и сети се ко је учествовао у откривању празног гроба?

**СИМВОЛ ВЕРЕ – члан 5 (група 5)**

- Да ће Христос васкрснути трећи дан од смрти знало се по писму. О каквом „писму“ се говори у 5. члану Символа вере? Да ли ти је логично да писмо овде значи Нови завету, који су писали апостоли након васкрсења? Да ли се за рођење, смрт и васкрсење Христа знало и пре новозаветног времена? Како?

- Шта је Господ обећао још Адаму и Еви изгонећи их из раја? Шта су Јевреји вековима чекали? Како су мудраци с истока знали да ће се родити Спаситељ у Витлејему? На шта те упућују старозаветне слике: Авраамово жртвовања свог сина Исака, спашавање тројице младића из огњене пећи од стране четвртог младића који се с њима појавио у пећи и нестао, Јонин тродневни боравак у утроби кита и избацивање на копно, Јовово страдање и спашавање?

- Пронађи и препиши старозаветна пророчанства о васкрсењу Исуса Христа: Псалм 15, стих 10; Псалм 68, стих 1;

Књига пророка Осије, (глава) 6: (стихови) 1-2

- Да ли је Христос знао шта ће се с њим десити и да ће васкрснути? Пронађи одговор у јеванђељима:

Матеј, (глава) 16: (стих) 21, 17: 23, 20: 19 и 26: 32;

Марко, 8: 31; (глава) : 9-31 (9стихови од 9 до 31)

Лука, 9: 22, 18: 33;

Јован, 2: 19-22;

- Ко је први открио да нема Христовог тела у гробу? Зашто жене које долазе на гроб зовомо МИРОНОСИЦЕ?

- Како тумачиш речи анђела мироносицама на празном гробу: *Не тражите живога међу мртвима*?

- У Христово васкрсење неки су веровали, неки не. Какав је твој став према томе? Пронађи у посланицама прву Коринћанима, 15: 14, препиши и протумачи речи апостола Павла о васкрсењу и вери.

**СИМВОЛ ВЕРЕ – члан 6 (група 6)**

- Шта се дешавало у првих 40 дана након телесне смрти Исуса Христа? Да ли је он потпуно напустио свет? Јесу ли апостоли могли још да га виде?

- Да би сазнао шта се дешавало у тих 40 дана прочитај делове јеванђеља, а затим напиши коме се све јављао Христос тада:

Јован, (глава) 20: (стихови) 19-29; 20: 24-29; 21: 1-25.

- Шта се десило четрдесетог дана прочитај у Јевнђељу по Луки, (глава) 24: (стихови) 49-53. Опиши како је изгледао Христов повратак Оцу.

- Празник Христовог узношења на небеса, свом Оцу, зове се Вазнесење. То је реч из старог српског језика, који се још увек користи у цркви и значи „узношење“. Наш народ овај празник зове Спасовдан. Шта мислиш зашто?

- Да ли си чуо да кад неко умре, осим на дан сахране, рођаци и пријатељи са свештеником излазе на гроб и моле се и 40 дана после смрти покојника. Повежи то са догађајима Христовог васкрсења и узношења и објасни зашто након Христа упућујемо молитве 40. дан од смрти свим покојницима.

-Христос је својим животом показао шта сви треба да чинимо да би нас Бог спасао од смрти. Својом смрћу посведочио је и показао шта се дешава са свим умрлима. Закључи, шта се дешава са душама покојника од смрти до 40. дана, а куда душе одлазе тачно 40. дана од смрти.

- Како разумеш израз да је Христос гост и посетилац на Земљи? Може ли се то рећи и за све људе? Зашто? Одакле смо дошли и куда идемо, где у међувремену боравимо?

**СИМВОЛ ВЕРЕ – члан 7 (група 7)**

- Син Божији боравио је у телу човека 33 године, а потом се, након смрти вратио Оцу. То је његов први долазак на Земљу, међу људе. Но, члан 7 каже да ће он опет доћи. Како то разумеш и знаш ли нешто о томе? Јеси ли чуо некад за изразе „смак света“, „апокалипса“, „страшни суд“, „последња времена“, „судњи дан“? Шта си и у којим приликама о томе чуо?

- Можемо ли знати када ће се десити други долазак Христов? Колико ће дуго остати? Како ће то изгледати? Одговоре пронађи у Јеванђељу по Матеју:

Матеј, (глава) 24: (стих) 27; 24: 42; 24: 30-31

- Где ћемо сви живети када Христос дође други пут? Шта си чуо или учио о рају и паклу?

Рај је светло и лепо место близу Бога, анђела и светаца и свих добрих душа, а пакао место далеко од Бога. Зашто људи замишљају да је пакао неко страшно место где вечно гориш и муче те демони, ако то није истина? Шта је то ружно у паклу што људе плаши па измишљају муке у паклу?

-Покушај својим речима да направиш разлику између првог и другог доласка Христовог.

- Ко ће, Бог Отац или Бог Син, да пресуђује где ћемо боравити у вечности: у месту светлом, или тамном? Зашто у члану кажемо да ће он судити и мртвима и живима? Треба ли се плашити тог суда?

- Нађи што више синонима за Царство које се помиње у 7. члану. Како се заслужује Царство Божије?

**СИМВОЛ ВЕРЕ – члан 8 (група 8)**

- Ко чини Свету Тројицу? Покушај да својим речима објасниш како то у једном Богу постоје три личности.

- Пронађи и опиши библијске доказе постојања и деловања трећег лица Бога – Светог Духа:

Постање (1. Мојсијева), (глава) 1: (стих) 2; 2: 7

Јеванђеље по Јовану, 1: 32

Дела апостолска, 2: 1-4

1. посланица Коринћанима, 3: 16-17

Након читања и записивања, закључи у ком се виду Свети Дух јављао људима да их увери у своје постојање. Где све обитава Свети Дух? Да ли и у теби?

- Шта је надахњивало пророке и светитеље да пророкују и проповедају веру?

- Пронађи у Новом завету, у Посланици Галатима, 5: 22-23. шта су плодови (род) Духа Светог, по којима препознајемо да ли у човеку пребива Дух Свети. Препиши цитат.

**СИМВОЛ ВЕРЕ – члан 9 (група 9)**

- Да ли 9. члан говори о цркви као храму или о Цркви као заједници свих људи? Шта је заједничко тим људима, шта их обједињује као чланове Цркве?

- Ко је оснивач Цркве па је по њему и зовемо? Ко су били носиоци вере у једног Бога пре Исуса Христа па их и зовемо изабрани народ? После Христа да ли су Јевреји изабрани народ или су у Цркву Христову сви позвани? Црква (на грчком еклисиа) и значи „позвани“. Да ли су сви у Цркви и има ли много чланова Цркве или су то само ретки људи? Чиме доказују своје „чланство“? Прочитај Христову причу о царевој гозби на коју су сви позвани, али нису дошли: Јеванђеље по Матеју, (глава) 22: (стих) 1-14. Како разумеш ову причу? О каквој је гозби реч, ко је, заправо, тај цар, а ко су поданици?

- Пронађи у Библији како се доводе у везу Христос и Црква:

Посланица Римљанима, (глава) 12: (стих) 1

Прва посланица Коринћанима, 12: 27

Посланица Колошанима, 1: 18

- У храму део где стоји верни народ зовемо бродом. Шта мислиш зашто и по ком библијском догађају? Размишљај у овом смеру: Црква нам нуди спасење од пропасти и ништавила након смрти; у Старом завету због непослушности Бог је уништио једном приликом цео људски род осим једног праведног човека, кога је спасао бродом. О коме је реч и на који начин је спашен и он и остала природа? Да ли ти је сад јасна веза између брода спаса за тог старозаветног праведника и брода – Цркве као спаса за нас данас?

- Зашто се инсистира да је Црква једна? Шта знаш о сектама?

- Шта значи сабор, саборна? Како је то црква саборна? Да ли је ограничена временом и простором?

- Зашто цркву зовемо апостолском? Ко су били апостоли и какав је њихов задатак био?

**СИМВОЛ ВЕРЕ – члан 10 (група 10)**

- Како се постаје члан Цркве? Мораш ли тога бити свестан и сећати се тј. да ли мораш бити довољно одрастао или већ као беба можеш постати члан Цркве?

- Опиши чин свете тајне крштења: из којих радњи се састоји, како се спроводе и какво је њихово дубље значење. Зашто се погружава у воду, зашто облачи у бело платно, и зашто добија име. Да ли крштење и рођење имају везе и какве?

- Ко је први крштен потапањем у воду? Где се то десило, када и на који начин? Одговор пронађи у Новом завету, прочитавши Јеванђеље по Марку, (глава) 1: (стих) 4-11.

Каква новина постоји у чину погружавања у воду до Христа и након његовог крштења? Шта се чуло и видело током погружавања у воду Исуса Христа од стране Јована Крститеља? Да ли се види ишта слично када се верници данас крсте? Силази ли Дух Свети на крштеног? Зашто то не видимо као приликом Христовог крштења?

- У 10. члану су крштење и опроштај грехова доведени у везу. У каквој су вези крштење и грехови? Има ли беба неки грех? Како онда објашњаваш да крштењем спирамо са себе грех и постајемо нови човек? Значи ли то да се не треба крстити док се не огрешимо? На који начин су сви људи грешни чим се роде? Од кога су наследили тај грех? Сети се раја и првих људи.

- Како нама крштенима крштење помаже да савладамо тај грех? Пронађи одговор и препиши га из Јеванђеља по Јовану, (глава) 3: (стих) 5.

- Наброј које још свете тајне, осим крштења постоје. Укратко опиши шта свака од њих подразумева.

**СИМВОЛ ВЕРЕ – члан 11 (група 11)**

- У 7. члану Символа вере помињали смо други Христов долазак. У вези са тим је и 11. члан. Шта ће се десити при другом Христовом доласку? Шта значи реч васкрснути? Да ли ће Христос оживети њихове душе или тела? Како то замишљаш? Прочитај шта о томе пише у Новом завету у Првој посланици Коринћанима, (глава) 15: (стих) 51-52.

- Осим што је сам васкрсао, да ли је Христос за свог првог боравка на Земљи успевао да оживи мртве? О томе прочитај у Новом завету и запиши кога је и на који начин оживео:

Јеванђеље по Матеју, (глава) 9: (стих) 25;

Јеванђеље по Луки, 7: 12-15;

Јеванђеље по Јовану, 11: 43-44;

- Да ли ће неко моћи избећи догађај општег васкрсења мртвих? Сматраш ли то непријатним или радосним догађајем. Обавести се и препиши шта пише у делу Библије који говори о овом догађају и зове се Откровење, 21: 1-5.

- Шта ће бити са онима који ће у тренутку другог доласка Христовог бити живи? Хоће ли и они васкрснути? Како ће након општег васкрсења сви људи од почетка света до краја постојати?

**СИМВОЛ ВЕРЕ – члан 12 (група 12)**

- Након општег васкрсења мртвих, где ће боравити толика духовна тела? Хоће ли их Христос негде повести или ће Бог сићи међу људе и сву творевину? Како си навикао да зовеш такво место где праведници бораве с Богом?

-То место зовемо још Царство небеско, Божије царство, Нови Јерусалим, Тајни град, Вечни град, Будући век. Објасни сваки од ових термина за означавање раја и одабери које име, по твом мишљењу, највише одговара изгледу и атмосфери тог места.

- Напиши / опиши које су особине Божијег царства: светлост, Бог, помрли људи, анђели, свеци, познаници и рођаци, како ће се кретати, колико ће бити у том стању, како комуницирати с Богом и другима… Нека ти помогну делови из Откровења, (глава) 22: (стих) 4-5;

Како ће бити онима који нису заслужили да бораве с Богом, што обично зовемо пакао.

- Говорили смо да се Христос након свог васкрсења вратио Оцу, а да је на земљи био гост и пролазник. Верујеш ли да ће мртви васкрснути и бити с Богом? Може ли се, онда, и за нас рећи да нам је дом Божије царство, да ћемо се тамо вратити као кући, а да смо на Земљи пролазници и гости?! Буди искрен у одговору. Уколико не верујеш, образложи своју сумњу или неверицу.